Bărbatul căutat de polițiștii din București pentru că, săptămâna trecută, ar fi condus o tânără în zona Lacul Morii, unde a încercat să o agreseze sexual, apoi a tâlhărit-o, a fost reținut, luni seară. Vasile Anghelescu, de 35 de ani, a fost capturat pe stradă, în fața magazinului Unirea. Anchetatorii i-au dat de urmă întrucât fata, din Republica Moldova, care l-a reclamat, s-a întors din Italia. Anghelescu a fost prezentat, ieri, în fața magistraților, cu propunerea de arestare preventivă pentru acuzația de tâlhărie în formă calificată.

Anchetatorii au reușit să recupereze actele fetei, care se aflau în geanta pe care taximetristul a luat-o, pentru că acesta le-a aruncat pe un teren viran, din apropiere de Calea Griviței. În plus, când suspectul a fost reținut s-a aflat că acesta nu a lucrat niciodată la firma Speed Taxi, ci la o alta, Sprinter, care activează ilegal și de la care Anghelescu a plecat și a predat mașina în seara zilei în care s-a petrecut incidentul.

FOTO: Fata, din Republica Moldova, care l-a reclamat, s-a întors din Italia

„I-am reclamat!”

„Corect era să așteptăm ca polițiștii să finalizeze ancheta și apoi să ieșim public. Societatea la care a lucrat bărbatul practică taximetria ilegal.

Vasile Anghelescu (35 de ani) a primit mandat de arestare pentru acuzația de tâlhărie în formă calificată

Sigla lor seamănă cu firma noastră și, din data de 23 decembrie, anul trecut, i-am reclamat, iar autoritățile trebuia să le scoată sigla de pe piață”, a precizat, pentru EVZ, Andrei Gafița, director la firma Speed Taxi. El a mai spus că șteaptă ca semnatarele scrisorii deschise, postată pe Facebook de Centrul Filia, să își ceară scuze public pentru că a implicat Speed Taxi într-un scandal de asemenea amploare. Reprezentanții firmei Sprinter nu au putut fi contactați.

„Nu știm ce vom face!”

Simona Chisciu de la Centrul Filia, care a făcut public acest caz, a declarat: „Nu știm ce vom face și nu știu dacă ne vom cere scuze public!”. Ea a precizat că semnatarii scrisorii au fost surprinși să afle că a fost vorba despre o altă firmă de taximetrie și nu cea la care a făcut referire victima.